Document ID: 32011R0784

IZVEDBENA UREDBA KOMISIJE (EU) št. 784/2011
z dne 5. avgusta 2011
o predplačilih neposrednih plačil, ki se izplačajo od 16. oktobra 2011 in so navedena v Prilogi I Uredbe Sveta (ES) št. 73/2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1) ter zlasti člena 29(4)(a) Uredbe,
ob upoštevanju naslednjega:
(1)
Člen 29(2) Uredbe (ES) št. 73/2009 določa, da se plačila v okviru shem podpore iz Priloge I k navedeni uredbi opravijo v obdobju od 1. decembra do 30. junija naslednjega koledarskega leta. Vendar lahko Komisija v skladu s členom 29(4)(a) navedene uredbe določi predplačila.
(2)
Leta 2011 so neugodne vremenske razmere v Evropi z zelo ostro zimo in pozno pomladjo, kateri so sledile huda suša in visoke temperature, močno prizadele pridelavo poljščin in proizvodnjo krme. Kmetje so posledično naleteli na hude finančne težave, zlasti govedorejci. Te težave povečujejo posledice sedanje finančne krize, zaradi katere so se številni kmetje soočili s hudimi likvidnostnimi težavami. Ta že tako težek položaj so poslabšali vplivi, ki jih je na trge imela razširitev bakterije E. coli, kar je privedlo do dramatičnih upadov povpraševanja po sadju in zelenjavi ter njegovih cen. Za ublažitev teh težav je kmetom primerno omogočiti prejemanje predplačil v višini do 50 % shem podpore, navedenih v Prilogi I Uredbe (ES) št. 73/2009. Glede plačil za goveje in telečje meso iz oddelka 11 poglavja 1 naslova IV Uredbe (ES) št. 73/2009 bi morale biti države članice pooblaščene tudi, da povečajo plačilo predplačil iz člena 82 Uredbe Komisije (ES) št. 1121/2009 (2) do višine 80 % plačila.
(3)
Da se plačila lahko obračunajo za proračunsko leto 2012, se izvedejo pred 16. oktobrom 2011. Za zagotovitev dobrega finančnega poslovodenja pa je v skladu s členom 29(3) Uredbe (ES) št. 73/2009 vseeno potrebno preveriti pogoje za upravičenost pred izvedbo predplačila.
(4)
Ukrepi iz te uredbe so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
Države članice lahko od 16. oktobra 2011 izvedejo predplačila kmetom v višini do 50 % neposrednih plačil, navedenih v Prilogi I Uredbe (ES) št. 73/2009 glede na zahtevke, vložene v letu 2011, če je preverjanje pogojev za upravičenost na podlagi člena 20 Uredbe (ES) št. 73/2009 zaključeno.
Glede plačil za goveje in telečje meso iz oddelka 11 poglavja 1 naslova IV Uredbe (ES) št. 73/2009 so države članice pooblaščene, da povišajo vsoto iz prvega odstavka na do 80 %.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. avgusta 2011

Labels: 4
19
6